เบรก-คู่ขัดแย้ง ไม่ให้เผชิญหน้า
นายกเรียก ทั้ง20ปลัด รับนโยบาย ขับดันปยป.,สุวิทย์ เรียกปลัดกระทรวงทุกกระทรวง เข้ารับฟังนโยบายจาก ประยุทธ์ ให้เข้าใจหลักการทำงานตามยุทธศาสตร์ ป.ย.ป. เริ่มคิกออฟแผนงาน ก.คมนาคม อีกวันสองวันออกคำสั่งตั้งกรรมการชุดต่างๆเป็นทางการ ขอทุกฝ่ายอดใจรอไปปล่อยของบนเวทีปรองดอง ปชป.เตือนอย่ารีบจับคู่ขัดเเย้งมาชนกัน โพลชี้ผู้นำปรองดองต้อง บิ๊กตู่ สปท.เมินเสียงค้านร่าง พ.ร.บ.คุมสื่อ ลั่นไม่เปลี่ยนแปลงหลักการ,กระบวนการวางแนวทางสร้างความสามัคคีปรองดองของรัฐบาล และ คสช. คืบหน้าไปทีละขั้น ล่าสุดคณะกรรมการ ป.ย.ป. เรียกปลัดกระทรวงทุกกระทรวงประชุมวงใน เพื่อรับฟังนโยบายและแนวทางปฏิบัติจาก พล.อ.ประยุทธ์ จันทร์โอชา นายกฯ และหัวหน้า คสช.,เมื่อวันที่ 28 ม.ค. นายสุวิทย์ เมษินทรีย์ รมต.ประจำสำนักนายกรัฐมนตรี ในฐานะเลขานุการคณะกรรมการบริหารราชการแผ่นดินตามกรอบการปฏิรูปประเทศ ยุทธศาสตร์ชาติและการสร้างความสามัคคีปรองดอง (ป.ย.ป.) กล่าวว่า การประชุมป.ย.ป.วงในหรือมินิคาบิเนต ครั้งที่ 2 วันที่ 30 ม.ค.นี้ ที่มี พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ในฐานะประธาน ป.ย.ป. เป็นประธาน เชิญปลัดกระทรวงทุกกระทรวงเข้าร่วม เพื่อฟังนโยบายจากนายกฯและซักซ้อมความเข้าใจการทำงานของ ป.ย.ป. การทำงานของคณะกรรมการทั้ง 4 คณะ และหลักการทำงานของสำนักงานบริหารนโยบายของนายกรัฐมนตรี (พีเอ็มดียู) เพื่อให้ปลัดกระทรวงในฐานะผู้ปฏิบัติ ทำงานยึดโยงกับมิติของ ป.ย.ป. ที่ว่าด้วยยุทธศาสตร์ชาติ ปฏิรูป และปรองดอง,นายสุวิทย์กล่าวอีกว่า สำหรับการประชุม ป.ย.ป.วงในครั้งนี้ ว่าด้วยงานของคณะกรรมการบริหารราชการแผ่นดินเชิงยุทธศาสตร์ จะพิจารณางานในกระทรวงคมนาคมและกลไกติดตามการใช้งบประมาณกลุ่มจังหวัดแสนกว่าล้านบาท ส่วนคำสั่งแต่งตั้งมอบหมายรองนายกรัฐมนตรีกำกับดูแลคณะกรรมการทั้ง 4 ชุด รายชื่อกรรมการแต่ละชุด และสำนักงานพีเอ็มดียู ที่มีนายอำพน กิตติอำพน เป็น ผอ.สำนักงานฯ ใน 1-2 วันนี้คำสั่งจะออกมาอย่างเป็นทางการ ทุกอย่างต้องเรียบร้อยก่อนการประชุมเวิร์กช็อป ป.ย.ป. วันที่ 1 ก.พ.นี้ ถือเป็นวันดีเดย์เริ่มการทำงาน ป.ย.ป. ที่จะมีคณะรัฐมนตรี (ครม.) สภานิติบัญญัติแห่งชาติ (สนช.) สภาขับเคลื่อนการปฏิรูปประเทศ (สปท.) และคณะกรรมาธิการร่างรัฐธรรมนูญ (กรธ.) เข้าร่วม,ผู้สื่อข่าวรายงานว่า สำหรับงานของกระทรวงคมนาคมที่จะนำมาพิจารณา คือ โครงการรถไฟไทย-จีน รถไฟฟ้าสายสีม่วง ช่วงบางใหญ่-บางซื่อ และรถไฟฟ้าสายสีน้ำเงิน ช่วงหัวลำโพง-บางแค,เลขานุการ ป.ย.ป.กล่าวต่อว่า เห็นด้วยกับนายกฯที่ระบุว่าไม่อยากให้ทุกฝ่ายด่วนแสดงความคิดเรื่องปรองดองที่ยังไม่เห็นตรงกัน ให้รอเวทีคณะกรรมการเตรียมการสร้างความสามัคคีปรองดองก่อน เมื่อถามว่าจากปัญหาไทยถูกลดอันดับความโปร่งใสในการต่อต้านทุจริตคอร์รัปชัน รวมถึงกรณีสินบนต่างๆ จะส่งผลต่อการสร้างความปรองดอง การปฏิรูป ที่รัฐบาลกำลังเดินหน้าหรือไม่ นายสุวิทย์ตอบว่า ไม่มีผลเพราะเป็นเรื่องตัวบุคคล แต่ปัญหาเหล่านี้เป็นที่มาว่าเราต้องมีการปฏิรูป ถึงต้องมี ป.ย.ป. เดินยุทธศาสตร์ชาติ ปฏิรูป ปรองดอง ไปพร้อมกัน ยิ่งมีประเด็นเหล่านี้ยิ่งย้ำเตือนว่าเราต้องปฏิรูปมากขึ้น,ด้านนายวิรัตน์ กัลยาศิริ หัวหน้าทีมกฎหมายพรรคประชาธิปัตย์ กล่าวว่า เห็นด้วยมาตั้งแต่ต้นที่รัฐบาลนำโดย พล.อ.ประยุทธ์ จันทร์โอชา นายกฯและหัวหน้า คสช. เดินหน้าเรื่องปรองดอง จะตีเหล็กต้องตีตอนร้อน นายอภิสิทธิ์ เวชชาชีวะ หัวหน้าพรรคประชาธิปัตย์ ก็แถลงไปแล้วว่า ให้ความร่วมมือ แต่ต้องบอกให้ชัดว่าองค์กรใดเป็นเจ้าภาพหลัก ไม่อย่างนั้นจะสับสน ต่างฝ่ายต่างพูดไปคนละทิศทาง ส่วนการเปิดเวทีเสวนาเรื่องปรองดองนั้น รูปแบบอยู่ที่ฝ่ายรัฐต้องการฟังความคิดเห็นใครก่อน แต่ขอเตือนว่าสิ่งสำคัญการเชิญมาพูดคุยในรอบแรกๆ อย่ารีบเรียกคู่ขัดแย้งมาขึ้นโต๊ะเผชิญหน้า ต้องเรียกมาคนละรอบ แล้วให้พูดประเด็นสิ่งที่เขาขุ่นข้องหมองใจให้หมด จะได้เห็นจุดร่วม และจุดต่างเดินหน้าเคลียร์ใจรอบต่อๆไปได้ แต่ถ้าเรียกคู่ขัดแย้งมาเผชิญหน้าตั้งแต่ต้น เสี่ยงจะกลายเป็นสงครามวิวาทะเถียงกันไม่จบ สุดท้ายเข้าอิหรอบเดิมคือล้มเหลว,ขณะที่ พล.อ.อ.คณิต สุวรรณเนตร ประธานคณะกรรมาธิการขับเคลื่อนการปฏิรูปประเทศด้านการสื่อสารมวลชน สปท. กล่าวถึงกรณีที่สมาพันธ์และองค์กรสื่อมวลชน เตรียมรวมตัวเพื่อคัดค้านร่าง พ.ร.บ.การคุ้มครอง สิทธิ เสรีภาพ ส่งเสริมจริยธรรมและมาตรฐานวิชาชีพสื่อมวลชน ว่า ไม่กังวล ถือเป็นสิทธิส่วนบุคคลสามารถแสดงออกได้ การพิจารณาศึกษาและให้ข้อเสนอแนะต่อร่าง พ.ร.บ.ดังกล่าว เป็นการสานต่อมาจากสภาปฏิรูปแห่งชาติ (สปช.) ที่ผ่านมาได้พูดคุยกับตัวแทนสื่อมวลชนจากองค์กรต่างๆมาตลอด เห็นว่าประเด็นที่องค์กรสื่อฯคัดค้าน เป็นเพียงความเห็นที่แตกต่างกันเท่านั้น,พล.อ.อ.คณิตกล่าวอีกว่า ต้องเข้าใจว่าเมื่อประเทศมีรัฐ และรัฐต้องทำหน้าที่ดูแลร่วมกับภาคเอกชนเพื่อความเรียบร้อย ในร่างกฎหมายกำหนดให้มีสภาวิชาชีพที่มีตัวแทนทั้งจากภาครัฐ และภาคองค์กรสื่อสารมวลชน เป็นสัดส่วนครึ่งต่อครึ่ง ถือเป็นความสมดุลที่เหมาะสม ความเห็นต่างที่มีทำอย่างไรให้อยู่ร่วมกันได้ ในหลักการและเนื้อหาของร่าง พ.ร.บ.คาดว่าจะไม่มีการเปลี่ยนแปลง แต่สิ่งที่ต้องพิจารณาให้ครบถ้วน อาทิ ข้อเสนอของ กมธ.ฯ จากองค์กรวิชาชีพสื่อมวลชน และขนาดของตัวอักษรในรายงาน เมื่อถามว่าการเคลื่อนไหวขององค์กรวิชาชีพสื่อมวลชนจะมีผลให้ต้องชะลอการพิจารณาหรือเสนอรายงานให้วิปฯ สปท.หรือไม่ พล.อ.อ.คณิตตอบว่า คงไม่มีผล,นายอุดม รัฐอมฤต โฆษกกรรมการร่างรัฐธรรมนูญ (กรธ.) กล่าวถึงความคืบหน้าการพิจารณาร่าง พ.ร.บ.ประกอบรัฐธรรมนูญ เพื่อเตรียมความพร้อมก่อนรัฐธรรมนูญฉบับใหม่ประกาศใช้ ว่า ขณะนี้ร่าง พ.ร.บ.ประกอบรัฐธรรมนูญว่าด้วยพรรคการเมือง และร่าง พ.ร.บ.ว่าด้วยคณะกรรมการการเลือกตั้ง (กกต.) เสร็จไปแล้วกว่า 90 เปอร์เซ็นต์ ส่วนร่าง พ.ร.บ.ว่าด้วย ส.ส. และร่าง พ.ร.บ.ว่าด้วยการได้มาซึ่ง ส.ว. อยู่ระหว่างการพิจารณา และรับฟังความเห็นจากประชาชน ซึ่งจะจัดขึ้นช่วงต้นเดือน ก.พ.นี้ ส่วนร่าง พ.ร.บ.ฉบับอื่น ได้แก่ คณะกรรมการสิทธิมนุษยชนแห่งชาติ (กสม.) ผู้ตรวจการแผ่นดิน และวิธีพิจารณาความอาญาของผู้ดำรงตำแหน่งทางการเมือง อยู่ระหว่างพิจารณาและวางหลักการที่สำคัญ ในชั้นนี้อนุกรรมการฯจะจัดทำข้อเสนอคู่ขนานไปกับการรับฟังความเห็นของฝ่ายต่างๆ เพื่อนำไปปรับแก้เนื้อหาหรือประเด็นที่เป็นปัญหาในอดีต,วันเดียวกัน สวนดุสิตโพล เปิดผลสำรวจความคิดเห็นประชาชนทั่วประเทศ จำนวน 1,380 คน เรื่องปรองดองในทัศนะของประชาชน พบว่าส่วนใหญ่มองสาเหตุของความแตกแยก มาจากความคิดเห็น มุมมองที่ไม่ตรงกัน รองลงมาคือ อำนาจและผลประโยชน์ และความขัดแย้งทางการเมือง และส่วนใหญ่ร้อยละ 81.30 เห็นว่าผู้ที่ควรเป็นแกนนำสร้างความปรองดอง คือ พล.อ.ประยุทธ์ จันทร์–โอชา นายกฯและหัวหน้า คสช. รองลงมาคือ ข้าราชการ ผู้นำท้องถิ่นและชุมชน โดยผลดีที่เป็นรูปธรรมที่เกิดจากการปรองดอง 3 อันดับแรก คือ บ้านเมืองสงบ ไม่มีชุมนุมประท้วง ภาพลักษณ์ประเทศดีขึ้น และบ้านเมืองมั่นคง มีเสถียรภาพ ส่วนผลเสียถ้าผลการปรองดองไม่สำเร็จ คือ ยังคงมีการทะเลาะเบาะแว้ง แบ่งฝ่าย เศรษฐกิจแย่ การค้าการลงทุนชะงัก และประเทศไม่พัฒนา
สุวิทย์เรียกปลัดกระทรวงทุกกระทรวง เข้ารับฟังนโยบายจาก ประยุทธ์ ให้เข้าใจหลักการทำงานตามยุทธศาสตร์ ป.ย.ป. เริ่มคิกออฟแผนงาน ก.คมนาคม อีกวันสองวันออกคำสั่งตั้งกรรมการชุดต่างๆเป็นทางการ ขอทุกฝ่ายอดใจรอไปปล่อยของบนเวทีปรองดอง
ปรองดอง,วิรัตน์ กัลยาศิริ,เปิดเวทีเสวนาเรื่องปรองดอง,ป.ย.ป.,ข่าวหน้า1